मापदण्डविपरीतको आयल स्टोरमा सिलबन्दी
काठमाडौँ महानगरपालिकाले बालाजुस्थित कोतः धुकु आयल स्टोर सिलबन्दी गरेको छ । महानगर प्रहरी बलका प्रमुख राजुनाथ पाण्डेले नेपाल आयल निगमले तोकेको मापदण्डविपरीत बिक्री वितरण गर्दै आएको पाइएकाले महानगर प्रमुखस्तरीय निर्णयबाट बिहीबार सो आयल स्टोरमा सिलबन्दी गरिएको जानकारी दिनुभयो ।
काठमाडौँ, वैशाख १५ गते । काठमाडौँ महानगरपालिकाले बालाजुस्थित कोतः धुकु आयल स्टोर सिलबन्दी गरेको छ । महानगर प्रहरी बलका प्रमुख राजुनाथ पाण्डेले नेपाल आयल निगमले तोकेको मापदण्डविपरीत बिक्री वितरण गर्दै आएको पाइएकाले महानगर प्रमुखस्तरीय निर्णयबाट बिहीबार सो आयल स्टोरमा सिलबन्दी गरिएको जानकारी दिनुभयो ।उहाँका अनुसार घरको सटरभित्रबाट सञ्चालन गर्दै आइएको सो आयल स्टोरको पम्पलाई जाली र फलामे साङ्लोले बेरी ताल्चा लगाएर सिलबन्दी गरिएको हो । ‘पेट्रोलियम पदार्थ बिक्रेता नियमावली, २०७५ (प्रथम संशोधनसहित)’को मापदण्ड नपुगेका कारण तत्काल स्थानान्तरण गर्नुपर्ने १६ वटा पम्पको सूचीमा यो आयल स्टोर पनि परेको छ । ती पम्पहरूका कारण सवारीसाधन तथा पैदल यात्रुको आवागमनमा समस्या पर्नुका साथै ट्राफिक व्यवस्थापनलाई समेत असहज बनाएको प्रहरी प्रमुख पाण्डेले बताउनुभयो ।नेपाल आयल निगमले पेट्रोलियम पदार्थको बिक्री क्षेत्र, बिक्री स्थलको क्षेत्रफल तथा बिक्री स्थलमा उपलब्ध हुने पूर्वाधारका आधारमा बिक्रेताको मापदण्ड तोकेको छ । सोअनुसार सञ्चालन नभएको भन्दै काठमाडौँ महानगरपालिकाले बालाजुस्थित कोतः धुकु आयल स्टोर सिलबन्दी गरेको जनाएको छ ।    